คลังเร่งแก้ทุจริตชูองค์กรคุณธรรม
คลังเปิดตัวโครงการกระทรวงการคลังองค์กรคุณธรรม ติดดาบฟันทุจริตส่วนราชการ
6 ส.ค. 2559

คลังเปิดตัวโครงการกระทรวงการคลังองค์กรคุณธรรม ติดดาบฟันทุจริตส่วนราชการ
นายอภิศักดิ์ ตันติวรวงศ์ รมว.คลัง เปิดเผยว่า ในวันที่ 11 ส.ค.นี้กระทรวงการคลังจะเปิดตัวโครงการกระทรวงการคลังองค์กรคุณธรรม โดยจะเชิญหน่วยงานที่เกี่ยวข้องกับการปราบปรามการทุจริต อาทิ สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) สำนักงานป้องกันและปราบปรามการฟอกเงิน (ปปง.) และสำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) มาลงนามร่วมกับผู้บริหารระดับสูงของกระทรวงการคลังทั้งหมดเพื่อให้การทำงานโปร่งใส ตรวจสอบได้ ไม่มีการทุจริต โดยหัวหน้าหน่วยงานแต่ละส่วนต้องรับไปดำเนินการเพื่อให้เกิดการปฏิบัติจริงในหน่วยงานด้วย
ทั้งนี้ ในการดำเนินการครั้งนี้จะให้ผู้ตรวจการกระทรวงการคลังมีหน้าที่ลงไปตรวจสอบโครงการที่มีพิรุจ หรือมีการทุจริตของเจ้าหน้าที่ในหน่วยงานต่างๆ ได้โดยตรง เพื่อให้เกิดการเอาผิดและมีการลงโทษอย่างจริงจัง จากเดิมการตรวจสอบจะอยู่เฉพาะในหน่วยงานของตัวเองจึงทำให้เกิดการช่วยเหลือกัน
"กระทรวงการคลังคุณธรรมทำจริง ไม่ได้สร้างแต่ภาพ ที่ผ่านมาคลังบอกประชาชน ผู้ประกอบการ ต้องทำให้ถูกต้อง ก็ถึงเวลาที่คนของกระทรวงการคลังจะต้องทำให้ถูกด้วยเหมือนกัน ที่ผ่านมามีหลายคนบอกว่าที่ผ่านมาทำไม่ถูกเพราะมีเจ้าหน้าที่กระทรวงการคลังแนะนำ เรื่องแบบนี้ต้องทำให้หมดไป ถ้าหมดไม่ได้ก็ต้องทำให้เหลือน้อยที่สุด" นายอภิศักดิ์ กล่าว
ทั้งนี้ กระทรวงการคลังดำเนินการแก้ไขการทุจริต เช่น กรมบัญชีกลาง จัดทำเรื่องอีบิดดิ้ง อีมาร์เก็ตติ้งที่ช่วยลดการใช้งบประมาณลงได้สูงถึง 3-4 หมื่นล้านบาท บางโครงการช่วยลดการฮั้วประมูลได้สูงสุด 30% แต่เมื่อเฉลี่ยในทุกโครงการแล้วลดฮั้วประมูลได้ 10% และได้เสนอ พ.ร.บ.จัดซื้อจัดจ้างใหม่ ขณะนี้อยู่ระหว่างการพิจารณาของกฤษฎีกา โดยจะทำให้เกิดการจัดซื้อจัดจ้างที่โปร่งใสมากขึ้น